જેના પગલે આ વખતે રાજયના શિક્ષણજગતના ઇતિહાસમાં સૌ પ્રથમવાર ૭ દિવસનું નવરાત્રિ વેકેશન અપાશે તેવું નવા શૈક્ષણિક કેલેન્ડરમાં દર્શાવવામાં આવ્યું છે. આ કોમન એકેડેમિક કેલેન્ડર મેડિકલ અને ફાર્મસી સિવાયના તમામ અભ્યાસક્રમમાં અમલમાં લેવાશે તેવું રાજ્યનાં શિક્ષણ વિભાગની યાદીમાં પણ જણાવાયું છે. પ્રથમ શૈક્ષણિક સત્ર તારીખ ૧૨ જૂન, ૨૦૧૮ થી ૪ નવેમ્બર, ૨૦૧૮ એમ પરીક્ષા સમય સિવાય ૯૫ દિવસનું રહેશે. જ્યારે કોલેજની આંતરિક મુલ્યાંકન – પરીક્ષાઓ સતત મુલ્યાંકનની જેમ સાપ્તાહિક ટેસ્ટ, પ્રોજેક્ટ વર્ક, સમૂહ ચર્ચા વગેરે તા.૧૫ ઓક્ટોબર ૨૦૧૮ સુધીમાં પૂર્ણ કરવાની રહેશે. તારીખ ૧૫ ઓક્ટોબરથી તારીખ ૨૧ ઓક્ટોબર,૨૦૧૮ સુધી ૭ દિવસનું નવરાત્રિ વેકેશન હશે. ઉપરાંત તારીખ ૨૨ થી ૩૧ ઓક્ટોબર,૨૦૧૮ દરમિયાન સેમેસ્ટર ૧, ૩ અને ૫ની યુનિવર્સિટી કક્ષાની પરીક્ષા, તારીખ ૨૮ નવેમ્બર,૨૦૧૮થી ૭ ડિસેમ્બર-૨૦૧૮ સુધી સેમેસ્ટર ૨, ૪ અને ૬ના વિષયોની યુનિવર્સિટી કક્ષાની પરીક્ષા યોજાશે. જ્યારે તારીખ ૫ નવેમ્બર,૨૦૧૮થી ૧૮ નવેમ્બર ૨૦૧૮ દરમિયાન ૧૪ દિવસનું દિવાળી વેકેશન રહેશે. રાજયકક્ષાના શિક્ષણમંત્રી વિભાવરીબહેન દવેએ ઉમેર્યું હતું કે, સરકાર દ્વારા વિદ્યાર્થી અને વાલીઓના હિતમાં શિક્ષણના સંચાલન અને અમલવારીના ભાગરૂપે આ નિર્ણય લેવાયો છે.